정조 19년
兪漢寧以備邊司言啓曰湖南暗行御史鄭晩錫別單判付內明日卿等與諸宰來會備局繡衣別單逐條論理草記如有起疑之端問于繡衣務從消詳俾有差遣之實效及於民事命下矣取見其別單則其一一道田政最紊査陳或改量事也田政紊亂何處不然而湖南一路最爲痼瘼二十年一改量自是法典進言者非不多矣頒命者亦已屢矣守令未易得人年事難期屢豐若干邑外姑未得一齊施行者此也第是査陳一事査其新起頉其舊陳使國計無縮白徵獲免者最爲緊要而閣而不行亦多年所盈庭號訴勢所必至以此意行會道臣仍令申飭列邑及此課農巡野之時此陳彼起詳加査正俾無如前仍循之弊改量一款亦察其爲弊之淺深守令之能否拈出狀聞次第擧行之意一體分付爲宜其一戶籍與軍簿申飭事也戶籍之法自來嚴重一戶虛漏勘罪不輕雖在常年固當按法另飭況在大歉之餘乎富實者巧免貧殘者疊役實是生民切骨之冤若於今年勘籍又或一委吏鄕如前不察則退限之德意其將閼而不行豈非可痛之甚乎至於軍丁之虛實專係籍政之得失籍政一正軍丁不期正而自正以此意行會道臣及此秋成後勘籍之時申明舊典嚴立科條一從實數無敢虛勘軍丁物故成冊亦依繡衣別單先爲捧上按而徵代而如有籍政之虛漏軍丁之黃白者當該守令一一摘發以法從事斷不饒貸之意竝爲嚴飭爲宜其一各色保矯革事也所謂保屬亦是一般軍丁而刊冊外濫定係是朝家之所不知者營匠保邑匠保尙亦駭然況使令保通引保又何等名色所納比正軍半減則便是良丁逋逃之藪不登聞則已旣已登聞之後決不可一向仍循以此意行會道臣一從刊冊着意釐正使苦歇無便貧富均平期於矯革乃已而其中如有不得不仍置者量其數爻別爲定給事一體分付爲宜其一各邑稧房等村革罷事也莫非王土莫非王民而或因吏鄕之禊房而終歲閒遊或因窮殘之無告而沒身偏苦者大非齊貧富均勞逸之道以此意行會道臣仍令嚴飭各邑凡係禊房等名色一切革罷俾無如前仍循之弊爲宜其一珍島靈巖康津等諸邑舊停新納商確措置事也向於湖西御史別單回啓時以麥未踰嶺秧未移坂而預及秋成後停退事體未安請推御史特下批旨丁寧諄複至有論理覆奏之命而又以令道臣詳察淺深從後稟裁之意有所筵達矣今此湖南御史爲諸邑論列如此其在一視之道湖西湖南宜無異同以此意分付該道道臣姑待穡事登場就諸邑中舊停條區別其淺深緩急可捧者捧可停者停條列狀聞後更爲稟處爲宜其一漁稅永蠲雜納事也均廳立法至爲嚴重一魚濫徵從而罪之近年以來紀綱懈弛營本官及使星往來至有魚皮魚膠生魚魚油之各樣徵捧云者誠萬萬駭然旣往雖難一一追究來頭之申法痛斷在所不已以此意行會道臣沿海漁稅之公家所納外凡係科外侵徵之屬先自營閫下逮邑鎭竝皆一切革罷此後如有犯者當該閫帥守令邊將一依均廳事目嚴法重繩道臣則自該廳照察嚴勘事一體分付爲宜其一漁鹽船稅査減事也漁鹽船稅之必待新加現許頉格例卽然而昨年風災挽近所無按例靳許易致白徵以此意知委道臣毋論漁稅漁箭鹽盆因風破傷者詳加探察一從實狀報該廳許頉而若船若箭若盆莫不待松木修改或新造則昨年風落松萬餘株之特許輕價發賣以海爲業者必當倍受其效道臣若念國計民産之兩相便利則亦豈無査得新加補充稅額之道乎竝以此一體分付爲宜其一沿海浦稅先從珍島郡詳査量減事也昨年沿海之漁鹽船三稅從其被災淺深特許或減或停則進上添價錢亦在分數之中而尙有稱冤者極涉未安珍島郡麻屹浦鹽場浦所納添價錢爲先量減他邑添價錢如有可減者一體施行之意嚴飭道臣及該廳爲宜其一進上靑大竹酌定價錢別置貢人事也靑大竹之京作貢營作貢之說其來已久而非但進上事體不輕而重京師營底俱非産竹之地則作貢辦納實有祛弊生弊之慮恐不可遽然輕議而至於民竹田之勒伐徵價封進時之討索情債苟有紀綱焉敢乃爾又伏況再昨年以後竹田申飭不啻嚴截道臣若能殫誠對揚極意矯革則豈有竹不長養弊則自在之理乎以此意行會道臣凡係竹田養護之方一依飭令無敢少忽若其勒伐之頑習情債之謬例一倂禁抑俾有改觀之實效爲宜其一典牲署司僕寺位太嚴禁其牟利作錢事也兩處位太之作錢還貿其來已久有難遽然變通而司僕寺則每歲秋成探問市直定送員役劃出受價者與牟利輩干囑圖得有異仍舊貫申飭無所不可而至於典牲署則年年所受去者旣非員役乃是雜流憑藉作弊難保必無此亦依司僕寺例定送解事員役一從時直無或勒捧則庶幾除八九分弊瘼以此意嚴明分付於司僕寺及典牲署爲宜其一訓局所納軍布保米情債量減事也訓局納砲保布移劃米之倍徵情債實是軍民船漢難支之弊前後申飭非止一再而道臣御史之自鄕來者莫不以此爲言則痼弊之仍循不改推此可知揆以事體誠極未安此後則無或如前襲謬另加着意釐改俾有及民之效事嚴飭訓局爲宜其一本道所納軍布情債比他道有加詳査蠲減事也軍布馱價皆從元數外磨鍊則繡單所謂元錢中磨鍊云云似出於未諳前例而然而至於珍島全州之道里懸絶所捧馱價之厥數無差宜有稱冤之端此則令道臣詳加査實從長釐正爲宜其一捧稅斛子皆準鍮件閭閻場市斗升齊其大小烙印行用事也同律度量衡自是王政之大者還上稅穀之斛子閭閻場市之升斗小大各異奸僞隨生齊其不齊一從鍮制在所不已而蓋此斛子斗升承訛襲謬其來已久非但道各不同邑各不同幾乎村村里里亦各不同今若欲一齊改爲或不無祛弊生弊之慮令道臣就其最尤甚太相反處先爲釐正仍又次次探問從長矯救爲宜其一驛路難支事也驛路難支不一其端而奪取驛保充定軍役卽其最大者也此不矯革其將無驛而後已月前因湖西繡衣書啓有奉特敎嚴飭八路釐正以聞之擧湖南一路亦當着念擧行而繡單又如此更以此意各別申飭至於察訪遞任時諸般差任皆有定價事道臣若能察飭一關可祛何至於如此瑣節之至登別單乎分付道臣刻期釐革爲宜其一全州糧餉屯減稅事也蓋此全州糧餉屯果有一地兩稅之弊矣昨年因戶判所奏流來未免稅處一竝免稅則獨此全州餉屯決無不入之理繡衣所聞似因昨年以前稱冤而然不然必有別般侵漁而然此則令道臣詳加査問從長釐革若其査陳勸耕等節亦令該守令隨其豐歉從實踏驗往復該廳量宜加減事一體分付爲宜其一全州上官面火結兩稅中蠲減內司土稅事也蓋此上官面火結若是有土宮庄未免稅處則兩稅之納法典所載隨其陳起酌量減數可也一稅之全數蠲免非所可論而一結代錢二十八兩其數極其夥然此則分付道臣依他有土宮庄未免稅徵稅例量宣減數以除民弊爲宜其一所安島延齡君房屯稅露島土稅爲弊及宮差導掌減率減供事也有土宮庄一結所納租則爲百斗米則爲四十斗而兩稅出於其間則今此所安島庄土之每結稅米八十斗宮差供饋五十斗去核五百斤添價一兩餘云云露島土稅半納戶曹外內司所納一結租全十石每作人所斂租八十四斗云云決是傳說之誤兩島旣有官長一道亦有方伯宮差導掌雖曰無狀豈有一任其三四倍濫徵之理乎然繡單旣如此遐外事亦未可知此則行會道臣各別詳査一依他宮房有土屯稅例施行去核添價及宮差導掌隨率供饋等節亦令量宜酌定以爲可行無弊永久遵守之道爲宜其一南原紙地營貿中看色紙不革倍捧事也南原紙弊釐革之後巡營貿用旣用節目出給本價獨於已革罷之色紙不徒不革乃反倍捧者萬萬訝惑旣聞之後不可仍置亟令道臣詳細査實於當該營屬嚴加懲治後看色紙名色一一徵出還給該邑紙所仍又嚴立科條各別禁斷俾無如前之弊爲宜其一珍島穀簿各樣逋負收殺無期邑弊轉痼事也本郡穀簿之許多虛留已爲九年之久則不由於昨年之歉荒已可推知色吏之逋欠尙可駭也官長之冒犯曰有法乎紀綱所在不可以纔經大歉置而不論亟令道臣詳加査簿官逋吏逋竝爲待秋成照數徵捧後該吏另加嚴勘冒犯之該郡守亦爲指名現告從後稟處爲宜其一珍島郡他邑移來軍兵還送事也本郡之昨年歉荒最於一道宜有別般撫磨之政金溝來騎兵二名樂安來水鐵匠十三名興陽來水軍二十名竝令還送各其官而興陽同是最尤甚則雖曰還送本邑二十名之一時充定不無騷擾之慮就其中限五名分送於傍近良丁有裕處爲宜其一加士島右水營納靑葛錢人情牟蠲減事也未知錢與牟之用於何處而外洋民情在所軫念分付該水營折半或三分二量宜蠲減後枚報本司爲宜其一艾島等八島左水營屯土稅納薄賦事也屯土倍稅營裨橫斂雖在陸地尙宜嚴禁況於島民豈容任他亟令該帥臣別定解事褊裨詳細踏驗後薄其賦稅勸其墾闢營裨之橫斂名色一竝革罷後枚報本司以爲憑考之地爲宜其一珍島牧場或移設牧官或合屬本郡事也牧官處在於海南而與珍島相距爲七十里而了不關攝於本牧之故牧民居間被困漸至難支之境凡有疾苦無處告訴致令軍頭兵房恣意侵漁者極爲駭然此則分付司僕寺牧官移設與本郡合屬間利害便否往復本道從長商確後更爲稟處爲宜其一所安島設鎭事也御史備陳關防形便民生疾苦請置官長使之管攝鎭撫者其所論列誠有意見雖鎭將別將之屬官守設置本自不輕此則付之道帥臣更審地勢之如何民情之便否竝與經紀設施之方而消詳狀聞後稟處爲宜其一戰船之三年改槊毋改前人之法事也戰船沈在醎水則堅緻浮出水面則朽傷誠如繡啓所論隨毁隨繕非不爲完全之道而頃年成出節目定爲八年改造之限頒之本道俾不得違越者蓋松田漸至童濯已難惟意取用且鐵釘造船船體比前堅固則八年之內雖不改槊庶不至朽不使用也明矣今於船制定式頒行之後有不可續續變改以啓松木濫斫之弊此一段置之爲宜其一所安島使星守令差員及濟州監色船格等往來候風時供億之需收斂島民事也康海兩邑輪定都會官接濟耽羅公行往來之人自是事例使客自邑入島之後朝夕供饋該邑一不備給只送吏隷空手接應以致徵斂島民民不支堪之境者極爲駭然此則嚴飭本道凡係公行往來無論侯風之淹速供給之費竝自本邑上下雖微瑣之物勿復侵徵於島民事申明舊典定式施行爲宜其一康津故參奉黃大中忠孝大節靈巖孝子愼述顯相顯兄弟竝宜有褒奬之典事也黃大中刲股之孝殉節之忠屢百載之下風聲凜然至今爲一方之傳誦而古昔名碩之著述讚歎尤是事實之可徵則尙此湮沒未有旌褒之擧者誠爲昭代之欠典至如愼述顯相顯兄弟之竝斫十指以延母命其實行亦可謂卓異故參奉黃大中及愼述顯兄弟褒典一款竝令該曹稟處何如傳曰旣遣繡衣探察民隱邑瘼及其回也若無實惠所究實效所及則其爲不誠無實愧對南民此所以使卿等齊會本司開坐講確欲聞實惠實效之條列敷陳者也觀此盈握之周紙意謂有犂然於中者燭下看閱過度數更眼幾生眵傍觀代悶而近三十條件未見有一條一件之如何爲實惠如何爲實效於是乎卿等多負詢諮之苦心善乎李判府之年前常參日建白也以不緊例飭之京關下送徒啓外方輕朝廷之漸云者誠格言也至今不忘欲爲需用之資矣此草記謄關知委則能無近於李判府之筵奏乎屢日留中不卽下批今始略言其事體之不必若是對揚之不當乃爾卿等更加究理就諸條可置者直請置之可査者直請査之別般釐正者釐正一番更問者更問毋使繡衣差遣之擧歸於一場迷藏則務實之效自有惠究之一端須知此意更爲草記可也